Rasmus Lauge
Rasmus Lauge er en dansk håndboldspiller, der spiller for Bjerringbro-Silkeborg og det danske landshold. Han har spillet 148 landskampe og scoret 376 mål for Danmark (pr. 29. april 2023). Med landsholdet har Rasmus Lauge bl.a. vundet EM i 2012 og VM i 2019 og 2023.
Rasmus Lauge spillede ungdomshåndbold i Bjerringbro FH og skrev i 2009 under på en 3-årig kontrakt med Bjerringbro-Silkeborg, hvor han hurtigt blev en stor profil på holdet. Talentet førte ham til de tyske storklubber THW Kiel (2013-2015) og Flensburg-Handewitt (2015-2019), som han vandt flere mesterskaber med. I 2019 blev han kåret til årets spiller i Bundesligaen, inden han samme år skiftede til den ungarske klub Veszprém KC. Med Veszprém blev han bl.a. ungarsk pokalmester i både 2021 og 2022, inden han i sommeren 2023 vendte tilbage til Bjerringbro-Silkeborg.
Rasmus Lauge debuterede på A-landsholdet i 2010 og var i 2012 med til at vinde EM-guld. Året efter blev det til VM-sølv, og i 2019 var Rasmus Lauge med til at gøre det danske herrelandshold til verdensmestre for første gang i historien. Pga. skader gik Rasmus Lauge glip af De Olympiske Lege i både 2016 og 2021 samt VM i 2021. Den skudstærke playmaker vendte dog stærkt tilbage og vandt sammen med resten af landsholdet bronze ved EM i 2022. Rasmus Lauge var også en del af truppen til VM 2023, men blev skadet under en træning umiddelbart før Danmarks første kamp. Rasmus Lauge blev dog i VM-lejren og blev senere skiftet ind i truppen igen. Med i alt 10 mål i Danmarks finalesejr på 34-29 over Frankrig havde han en stor andel i, at Danmark genvandt VM-titlen.